**Elindul a Nébih élő online valóságshow-ja**

**A Nemzeti Élelmiszerlánc-biztonsági Hivatal (Nébih) újabb innovatív, ismeretterjesztő, szemléletformáló projektet indít. Ma délután 4 órakor kezdődik az első, élő stream-es valóságshow, „Túlélő tojások” címmel. A program célja, hogy felhívja a figyelmet a felelős állattartás fontosságára, többek között – közeledve az ünnepekhez – arra, hogy senki ne ajándékozzon élő állatot.**

A „Túlélő tojások” az első olyan valóságshow, melynek főszereplői állatok, nevezetesen csirkék, vagyis kezdetben tojások.

**Beköltöző show**

Az élő közvetítés március 27-én délután 4 órakor indul a beköltözéssel. Ekkor a Nébih szakemberei nyolc ellenőrzött, megfelelően előkészített, több különböző fajtájú, de azonos kelési feltételeket igénylő tyúk tojásait helyezik egy automata keltetőbe, és beállítják a keltetéshez szükséges ideális körülményeket, a hőfokot és a páratartalmat.

**A show**

A keltetés március 28-án hajnali 3-kor kezdődik, melynek folyamatát az érdeklődők napi 24 órában, élőben követhetik a Nébih YouTube csatornáján (<https://www.youtube.com/nebihvideok>), illetve a hivatal népszerű kampányai közül a *Szabad a gazdi* és az *Ételt csak okosan!* weboldalán.

A keltető berendezés önműködő, így a tojások forgatása nem igényel emberi beavatkozást, ugyanakkor minden nap sor kerül a tojások ellenőrzésére, időnkénti átvilágítására. A stream folyamán a Nébih állatorvos és állattenyésztő szakemberei számos hasznos információt osztanak meg a tojások fejlődéséről, valamint a felelős állattartás fontosságáról. Olyan kérdésekre is válasz kaphatnak a nézők, mint például

* mi az a „kártojás”,
* mi a különbség a tojás és a „szemes tojás” között,
* 8 tojásból statisztikailag mennyi fog kikelni, vagy épp
* a záptojás valóban képes-e felrobbanni, komoly kárt okozva ezzel.

**Az interakció**

A programot színesíti a közönség bevonása, hiszen a nézők nevezhetik el a tojásokat, illetve az abból kikelő kiscsibéket. Megtippelhetik a csibék nemét is, izgulhatnak, hogy melyik tojás kel ki elsőnek, emellett kvízjátékokat játszhatnak, szavazhatnak a [*Szabad a gazdi* Facebook](https://www.facebook.com/szabadagazdi/) oldalán.

**A győztesek**

Az állattenyésztési tapasztalatok szerint a tojások egy része nem fog kikelni. A kikelt kiscsibéket viszont a hivatal egy gondos gazdánál helyezi el. A Nébih a projektet kifejezetten húsvétra időzítette, hogy felhívja a figyelmet a felelős állattartás fontosságára, és ezúton is azt javasolja, hogy senki ne ajándékozzon élő állatot!

**Fontosabb időpontok:**

* Az élő közvetítés indítása: 2019. 03. 27. 16:00
* A keltetés indítása: 2019. 03. 28. 3:00
* A kikelés várható ideje: 2019. 04. 16-17.

**Csatornák, ahol követhető a „Túlélő tojások” valóságshow:**

* [Nébih YouTube](https://www.youtube.com/nebihvideok)
* [szabadagazdi.hu](http://szabadagazdi.hu/)
* [eteltcsakokosan.hu](http://eteltcsakokosan.hu/)

2019. március 27.

Nemzeti Élelmiszerlánc-biztonsági Hivatal

***A Szabad a gazdi programról***

A felelős állattartást népszerűsítő *Szabad a gazdi* program az Agrárminisztérium és a Nemzeti Élelmiszerlánc-biztonsági Hivatal szemléletformáló kampánya. Fő célja, hogy arra ösztönözze a leendő gazdikat: vásárlás helyett örökbefogadással és ivartalanítással gondoskodjanak kedvencükről. A program hasznos tanácsokat, érdekességeket oszt meg az érdeklődőkkel közösségi oldalán, például népszerű kvízjátékok formájában, és saját rendezvényeket is szervez. Országos kiállításokon a hivatal munkatársai játékos formában végzik az ismeretterjesztést. A kampány állandó „résztvevője” az évente megrendezett Belvárosi Kutyafesztiválnak is.